ภาคการผลิตโลกสะเทือนหนัก ส่งออกชิ้นส่วนจากญี่ปุ่นสะดุด
ภาคการผลิตทั่วโลกสะเทือนหนัก ภัยพิบัติรอบด้านปิดทางญี่ปุ่นส่งสินค้าเข้าตลาดโลก ด้านอุตสาหกรรมรถยนต์ยังประเมินความเสียหายไม่ได้ กำหนดเปิดโรงงานเลื่อนไม่มีกำหนด
20 ส.ค. 2554

ภาคการผลิตทั่วโลกสะเทือนหนัก ภัยพิบัติรอบด้านปิดทางญี่ปุ่นส่งสินค้าเข้าตลาดโลก ด้านอุตสาหกรรมรถยนต์ยังประเมินความเสียหายไม่ได้ กำหนดเปิดโรงงานเลื่อนไม่มีกำหนด




เหตุแผ่นดินไหวจนถึงหายนะจากวิกฤตนิวเคลียร์ที่ยังผลให้ภาคการผลิตของญี่ปุ่นต้องปิดโรงงานหนีตายและซ่อมแซมความเสียหายเริ่มส่งผลสะเทือนไปทั่วโลก เนื่องจากญี่ปุ่นเป็นผู้ผลิตอุปกรณ์สำหรับสินค้าที่ใช้เทคโนโลยีระดับสูงที่สำคัญที่สุดประเทศหนึ่งของโลก ตั้งแต่ชิ้นส่วนอะไหล่รถยนต์ไปจนถึงเซมิคอนดักเตอร์ และแม้ว่าโรงงานอีกหลายแห่งจะสามารถดำเนินการผลิตได้ แต่ยังต้องเผชิญกับเงื่อนไขที่จำกัดด้านพลังงานไฟฟ้าที่ขาดแคลน ภาวะน้ำมันและวัตถุดิบสำหรับการผลิตขาดตลาด รวมถึงการขนส่งสินค้าที่ติดขัด ยังผลให้การส่งสินค้าถึงมือลูกค้าต้องล่าช้า
บริษัท เจนเนอรัล มอเตอร์ส หรือจีเอ็ม ผู้ผลิตรถยนต์รายใหญ่ที่สุดของสหรัฐ แถลงว่า จะชะลอการผลิตรถปิกอัพรุ่นเชฟโรเลต โคโลราโด (Chevrolet Colorado) และจีเอ็มซี แคนยอน (GMC Canyon) ที่โรงงานในรัฐลุยเซียนา เนื่องจากขาดแคลนชิ้นส่วนสำหรับการผลิตรถยนต์ทั้งสองรุ่นที่จัดส่งมาจากญี่ปุ่น นอกจากนี้ จีเอ็มยังระบุว่า สถานการณ์ของจีเอ็มในขณะนี้ตกที่นั่งเดียวกับผู้ผลิตรถยนต์ทั่วโลก และจำเป็นจะต้องจับตาสถานการณ์ในญี่ปุ่นอย่างใกล้ชิดเพื่อประเมินผลกระทบทางเศรษฐกิจ
ทิม ดีนอยเยอร์ นักวิเคราะห์จากบริษัท วูล์ฟ ทราแฮน แอนด์ โค กล่าวกับสำนักข่าวรอยเตอร์ส ว่า กำลังการผลิตรถยนต์ในแถบอเมริกาเหนือมีแนวโน้มสูงที่จะได้รับผลกระทบรุนแรงจนกว่าญี่ปุ่นจะเริ่มเปิดโรงงานและดำเนินการผลิตอีกครั้ง เพื่อส่งชิ้นส่วนอะไหล่รถยนต์มายังอเมริกาภายในเวลา 10 วัน ซึ่งล่าสุดบริษัทรถยนต์ในญี่ปุ่นประกาศระงับการผลิตในโรงงานที่ญี่ปุ่นต่อเนื่องไปจนถึงสัปดาห์หน้าเป็นอย่างน้อย ทว่ามีบางบริษัทที่ยังไม่อาจกำหนดเวลาการผลิตที่แน่นอนได้
ด้าน บริษัท เรโนลต์ ซัมซุง หน่วยการผลิตสาขาเกาหลีใต้ของเรโนลต์ บริษัทรถยนต์ของฝรั่งเศส แถลงว่า จะลดการผลิตล่วงเวลาในช่วงสุดสัปดาห์นับตั้งแต่สัปดาห์นี้เป็นต้นไป เนื่องจากมีโอกาสสูงที่ชิ้นส่วนการผลิตจะไม่เพียงพอกับการประกอบรถยนต์ โดยคาดว่าอาจต้องชะลอการผลิตไปตลอดช่วงเดือน มี.ค. แต่คาดว่าวิกฤตในญี่ปุ่นจะไม่ยืดเยื้อจนถึงเดือน เม.ย. และสถานการณ์จะเริ่มปกติในเดือน พ.ค.
เช่นเดียวกับ จีเอ็ม สาขาเกาหลีใต้ ที่ประกาศระงับการผลิตในวันที่ 19 มี.ค. รวมถึงการผลิตล่วงเวลาจากภาวะขาดแคลนชิ้นส่วนสำหรับประกอบรถยนต์ ซึ่งผู้ผลิตชิ้นส่วนจากญี่ปุ่นส่งมอบสินค้าให้กับจีเอ็ม สาขาเกาหลีใต้ ในสัดส่วนเพียง 5% แต่สายการผลิตไม่อาจดำเนินการได้ตามปกติ หากขาดชิ้นส่วนแม้เพียงชิ้นเดียว
หนังสือพิมพ์วอลสตรีท เจอร์นัล รายงานว่า ฮอนด้าได้เตือนไปยังดีลเลอร์ในสหรัฐว่า ทางบริษัทยังไม่แน่ใจว่าจะสามารถเริ่มการผลิตในบางโรงงานได้อย่างเต็มที่ก่อนเดือน พ.ค. อย่างไรก็ตาม ฮอนด้ายังจะไม่หยุดรับออร์เดอร์สั่งรถจากลูกค้า
ด้าน นิสสัน เปิดเผยว่า จะทำการตรวจสอบสารกัมมันตรังสีในรถยนต์ทุกที่ที่ผลิตตั้งแต่เดือน ม.ค. เพื่อให้สอดคล้องกับมาตรการความปลอดภัยระดับโลก และจะทำการตรวจสอบต่อไปจนแน่ใจว่าจะไม่มีความเสี่ยงจากการปนเปื้อนสารกัมมันตรังสีอย่างแน่นอน
ไม่เพียงอุตสาหกรรมรถยนต์เท่านั้น แต่กลุ่มอิเล็กทรอนิกส์ยังได้รับผลกระทบจากวิกฤตในญี่ปุ่น โดยเฉพาะอย่างยิ่ง แอปเปิล อาจต้องเผชิญกับภาวะขาดแคลนชิ้นส่วนการผลิตไอแพด 2 (iPad 2) เนื่องจากชิ้นส่วนสำหรับการผลิตไอแพดรุ่นล่าสุดหลายชิ้นนำเข้าจากญี่ปุ่น รวมถึงแบตเตอรี่และแฟลช เมโมรี ที่ใช้เก็บข้อมูลของอุปกรณ์ที่เกี่ยวข้องกับเพลงและวิดีโอ นอกจากนี้ แอปเปิลยังไม่สามารถนำเข้าชิ้นส่วนจากประเทศอื่นๆ เป็นการทดแทน
ทั้งนี้ โตชิบา ซึ่งเป็นหนึ่งในผู้ผลิต NAND ซึ่งเป็นแฟลช เมโมรี ที่ใช้ในไอแพด 2 ตัดสินใจปิดโรงงานในญี่ปุ่นเป็นการชั่วคราวเป็นระยะเวลาสั้นๆ แต่เตือนว่าทางบริษัทอาจเผชิญกับอุปสรรคในการนำเข้าวัตถุดิบสำหรับการผลิต ขณะที่ โกลแมน แซคส์ เตือนว่า การจัดส่งแผ่นซิลิคอนสำหรับใช้ในจอภาพแอลซีดีและเรซินสำหรับติดแผ่นชิปกับอุปกรณ์ต่างๆ อาจต้องชะงักลง เนื่องจากวิกฤตส่งผลกระทบต่อหลายบริษัทผู้ผลิตในญี่ปุ่น ไม่ว่าจะเป็น ชินเอตซึ โซนี่ ฮิตาชิ และมิตซูบิชิ
“หากวิกฤตในญี่ปุ่นยืดเยื้อ เราคาดว่าภาวะขาดแคลนชิ้นส่วนอิเล็กทรอนิกส์จะยืดเยื้อจนถึงช่วงไตรมาส 2” เจมส์ ซอง นักวิเคราะห์จากบริษัท แดวู ซีเคียวริตีส์ กล่าวกับรอยเตอร์ส พร้อมระบุว่า ญี่ปุ่นมีกำลังการผลิตเวเฟอร์สำหรับใช้ในการผลิตชิปในสัดส่วน 57% ของทั้งโลก ขณะที่ มิเร แอสเสท ซีเคียวริตีส์ ระบุว่า เมื่อปีที่แล้วญี่ปุ่นส่งออกชิ้นส่วนอิเล็กทรอนิกส์เป็นมูลค่า 7.2 ล้านล้านเยน